title: 2012/735/EÚ: Rozhodnutie Rady z  31. mája 2012 o podpísaní v mene Únie a predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej

text:
               21.12.2012

               SK

               Úradný vestník Európskej únie

               L 354/1

         ROZHODNUTIE RADY
   z 31. mája 2012
   o podpísaní v mene Únie a predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej
   (2012/735/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 91, článok 100 ods. 2 a článok 207 ods. 4 prvý pododsek v spojení s jej článkom 218 ods. 5,
   so zreteľom na návrh Európskej komisie,
   keďže

               (1)

               Rada 19. januára 2009 splnomocnila Komisiu na rokovanie o mnohostrannej dohode o obchode v mene Európskej únie a jej členských štátov s členskými krajinami Andského spoločenstva, ktoré mali spolu s Úniou cieľ dosiahnuť uzavretie ambicióznej, komplexnej a vyváženej dohody o obchode.

               (2)

               Tieto rokovania sa skončili a Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej (ďalej len „dohoda“) bola parafovaná 23. marca 2011.

               (3)

               Článok 330 ods. 3 dohody ustanovuje jej predbežné vykonávanie.

               (4)

               Dohoda by sa mala podpísať v mene Únie a predbežne vykonávať do ukončenia postupov na jej uzavretie.

               (5)

               Touto dohodou nie sú dotknuté práva investorov z členských štátov využívať akékoľvek priaznivejšie zaobchádzanie stanovené v ktorejkoľvek dohode medzi členským štátom a signatárskou andskou krajinou, ktorá sa týka investícií.

               (6)

               Predbežné vykonávanie ustanovené v tomto rozhodnutí sa nedotýka rozdelenia právomocí medzi Úniou a jej členskými štátmi v súlade so zmluvami.

               (7)

               Rada môže v súlade s článkom 218 ods. 7 zmluvy splnomocniť Komisiu na schválenie určitých zmien dohody týkajúcich sa zemepisných označení, ktoré má prijať Výbor pre obchod na návrh Podvýboru pre duševné vlastníctvo v súlade s článkom 209 ods. 2 dohody.

               (8)

               Je vhodné stanoviť príslušné postupy na ochranu týchto zemepisných označení, ktorým sa podľa dohody poskytuje ochrana.

               (9)

               Dohoda by sa nemala vykladať tak, že sa ňou udeľujú práva alebo ukladajú povinnosti, ktorých sa možno priamo dovolávať na súdoch a tribunáloch Európskej únie alebo členských štátov,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpísanie Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej, s výhradou uzavretia uvedenej dohody.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   1.   Podľa článku 330 ods. 3 dohody ju Únia s výnimkou článku 2, článku 202 ods. 1, článkov 291 a 292 predbežne vykonáva až do ukončenia postupov potrebných na jej uzavretie.
   2.   Rada rozhodne o dátume predbežného vykonávania dohody tým, že určí, kedy sa Kolumbii a Peru zašle oznámenie uvedené v článku 330 ods. 3 dohody. V tomto oznámení sa uvedú odkazy na tie ustanovenia, ktoré nemožno predbežne vykonávať.
   3.   Generálny sekretariát Rady uverejní dátum, odkedy sa bude dohoda predbežne vykonávať v Úradnom vestníku Európskej únie.
   Článok 4
   Na účely článku 209 ods. 2 dohody bude zmeny dohody, ktoré sa týkajú zemepisných označení, ktoré má prijať Výbor pre obchod na návrh Podvýboru pre duševné vlastníctvo, schvaľovať v mene Únie Komisia. Ak po námietkach týkajúcich sa zemepisného označenia zainteresované strany nebudú schopné dosiahnuť dohodu, Komisia prijme v tejto súvislosti pozíciu na základe postupu stanoveného v článku 15 ods. 2 nariadenia Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1).
   Článok 5
   1.   Názov chránený podľa dodatku 1 k prílohe XIII (Zoznamy zemepisných označení) k dohode môže používať ktorýkoľvek hospodársky subjekt uvádzajúci na trh poľnohospodárske produkty, potraviny, vína, aromatizované vína alebo liehoviny, ktoré sa zhodujú s príslušnou špecifikáciou.
   2.   Členské štáty a inštitúcie Únie budú presadzovať ochranu stanovenú v článku 210 dohody, a to aj na žiadosť zainteresovanej strany.
   Článok 6
   Uplatniteľným ustanovením na účely prijatia vykonávacích pravidiel potrebných na uplatňovanie pravidiel, ktoré obsahuje dodatok 2A a dodatok 5 k prílohe II týkajúcej sa vymedzenia pojmu „produkty s pôvodom“ a metód administratívnej spolupráce k dohode, a dodatok 1 k prílohe I týkajúcej sa odstránenia ciel k dohode je článok 247a nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
   Článok 7
   Dohoda sa nemá vykladať tak, že sa ňou udeľujú práva alebo ukladajú povinnosti, ktorých sa možno priamo dovolávať na súdoch a tribunáloch Európskej únie alebo členských štátov.
   Článok 8
   Toto rozhodnutie nadobúda účinnosť dňom jeho prijatia.

      V Bruseli 31. mája 2012

            Za Radu

            predsedníčka

         P. OLSEN DYHR

      (1)  Ú. v. EÚ L 93, 31.3.2006, s. 12.

      (2)  Ú. v. ES L 302, 19.10.1992, s. 1.


title: 2008/121/ES: Rozhodnutie Európskej centrálnej banky zo 17. decembra 2007 , ktorým sa mení a dopĺňa rozhodnutie ECB/2006/17 o ročnej účtovnej závierke Európskej centrálnej banky (ECB/2007/21)

text:
               16.2.2008

               SK

               Úradný vestník Európskej únie

               L 42/83

      ROZHODNUTIE EURÓPSKEJ CENTRÁLNEJ BANKY

   zo 17. decembra 2007,
   ktorým sa mení a dopĺňa rozhodnutie ECB/2006/17 o ročnej účtovnej závierke Európskej centrálnej banky
   (ECB/2007/21)
   (2008/121/ES)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 26.2,
   keďže:

               (1)

               Rozhodnutie ECB/2006/17 z 10. novembra 2006 o ročnej účtovnej závierke Európskej centrálnej banky (1) (ďalej len „ECB“) neobsahuje osobitné pravidlá pre kapitalizáciu nákladov, ktoré sa týkajú nadobúdania nehmotných aktív. Z dôvodov jasnosti je žiaduce zaviesť pravidlá upravujúce súčasnú prax.

               (2)

               Článok 14 ods. 2 usmernenia ECB/2007/2 z 26. apríla 2007 o Transeurópskom automatizovanom expresnom systéme hrubého zúčtovania platieb v reálnom čase (TARGET2) (2) ustanovuje, že systém TARGET2 nahradí súčasný systém TARGET. Národné centrálne banky členských štátov, ktoré prijali euro (ďalej len „zúčastnené členské štáty“), prejdú na TARGET2 v súlade s harmonogramom uvedeným v článku 13 usmernenia ECB/2007/2. Navyše niektoré národné centrálne banky členských štátov, ktoré neprijali euro, sa pripoja k TARGET2 na základe osobitnej dohody s ECB a s národnými centrálnymi bankami zúčastnených členských štátov. Preto je potrebné zmeniť a doplniť odkazy na „TARGET“ v rozhodnutí ECB/2006/17,

         ROZHODLA TAKTO:
   Článok 1
   Zmeny a doplnenia
   Rozhodnutie ECB/2006/17 sa mení a dopĺňa takto:

               1.

               Vkladá sa tento článok 10a:
               „Článok 10a
               Syntetické nástroje
               Pri syntetických nástrojoch sa použijú účtovné postupy v súlade s článkom 9a usmernenia ECB/2006/16.“

               2.

               Príloha I k rozhodnutiu ECB/2006/17 sa mení a dopĺňa v súlade s prílohou k tomuto rozhodnutiu.

         Článok 2
   Záverečné ustanovenie
   Toto rozhodnutie nadobúda účinnosť 1. januára 2008.

      Vo Frankfurte nad Mohanom 17. decembra 2007

            Prezident ECB

         Jean-Claude TRICHET

      (1)  Ú. v. EÚ L 348, 11.12.2006, s. 38.

      (2)  Ú. v. EÚ L 237, 8.9.2007, s. 1.

      PRÍLOHA
      Príloha I k rozhodnutiu ECB/2006/17 sa mení a dopĺňa takto:

                  1.

                  Pokiaľ ide o súvahovú položku 11.2 („Hmotné a nehmotné fixné aktíva“) v tabuľke s názvom „Aktíva“, na konci stĺpca s názvom „Zásada oceňovania“ sa dopĺňa táto veta:
                  „Náklady nehmotných aktív zahŕňajú cenu za nadobudnutie nehmotného aktíva. Iné priame alebo nepriame náklady je potrebné vyúčtovať.“

                  2.

                  Slovo „TARGET“ sa nahrádza slovami „TARGET/TARGET2“ v týchto ustanoveniach:

                              a)

                              v tabuľke s názvom „Aktíva“, pokiaľ ide o súvahovú položku 9.3, a

                              b)

                              v tabuľke s názvom „Pasíva“, pokiaľ ide o súvahové položky 6 a 10.2.


title: Rozhodnutie Rady z 21. júla 2003, ktoré sa týka uzavretia dohody o vedeckej a technologickej spolupráci medzi Európskym spoločenstvom a Čílskou republikou

text:
Dôležité právne oznámenie

|

32003D0589

Úradný vestník L 199 , 07/08/2003 S. 0019 - 0019

		Rozhodnutie Radyz 21. júla 2003,ktoré sa týka uzavretia dohody o vedeckej a technologickej spolupráci medzi Európskym spoločenstvom a Čílskou republikou(2003/589/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, a najmä na jej článok 170 ods. 2 v spojitosti s prvou vetou prvého pododseku článku 300 ods. 2 a článku 300 ods. 3,so zreteľom na návrh Komisie [1],so zreteľom na stanovisko Európskeho parlamentu [2],keďže:(1) Komisia v mene spoločenstva prerokovala s Čílskou republikou dohodu o vedeckej a technologickej spolupráci.(2) Táto dohoda bola s výhradou možného uzavretia v neskoršom termíne v mene spoločenstva podpísaná 23. septembra 2002 v Bruseli.(3) Dohoda by sa mala schváliť,ROZHODLA TAKTO:Článok 1Dohoda o vedeckej a technologickej spolupráci medzi Európskym spoločenstvom a Čílskou republikou sa týmto v mene spoločenstva schvaľuje.Text dohody je pripojený k tomuto rozhodnutiu.Článok 2Predseda Rady vydá v mene spoločenstva notifikáciu podľa článku 11 dohody.V Bruseli 21. júla 2003Za RadupredsedaF. Frattini[1] Návrh z 24. februára 2003 (zatiaľ neuverejnený v úradnom vestníku).[2] Stanovisko z 3. júna 2003 (zatiaľ neuverejnené v úradnom vestníku).--------------------------------------------------


title: Rozhodnutie Komisie zo 7. októbra 2003, ktorým sa mení a dopĺňa príloha E k smernici Rady 91/68/EHS a prílohy I a II k rozhodnutiu 93/198/EHS, pokiaľ ide o aktualizáciu vzorov zdravotných certifikátov týkajúcich sa oviec a kôz (oznámené pod číslom dokumentu C(2003) 3511)Text s významom pre EHP

text:
Dôležité právne oznámenie

|

32003D0708

Úradný vestník L 258 , 10/10/2003 S. 0011 - 0034

		Rozhodnutie Komisiezo 7. októbra 2003,ktorým sa mení a dopĺňa príloha E k smernici Rady 91/68/EHS a prílohy I a II k rozhodnutiu 93/198/EHS, pokiaľ ide o aktualizáciu vzorov zdravotných certifikátov týkajúcich sa oviec a kôz(oznámené pod číslom dokumentu C(2003) 3511)(Text s významom pre EHP)(2003/708/ES)KOMISIA EURÓPSKYCH SPOLOČENSTIEV,so zreteĽom na zmluvu o zaloŽení európskeho spoločenstva,so zreteľom na smernicu Rady 72/462/EHS z 12. decembra 1972 o problémoch zdravotných a veterinárnych kontrol pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín [1], naposledy zmenenú a doplnenú smernicou 807/2003/EHS [2], najmä na jej článok 11,so zreteľom na smernicu Rady 91/68/EHS z 28. januára 1991 o podmienkach zdravia zvierat upravujúcich obchod s ovcami a kozami vnútri spoločenstva [3], naposledy zmenenú a doplnenú smernicou Rady 2003/50/ES [4], najmä na jej článok 14 ods. 2,Keďže:(1) predloha veterinárneho certifikátu pre obchod s ovcami a kozami určenými na chov je ustanovená vo forme vzoru III v prílohe E k smernici 91/68/EHS;(2) rozhodnutie Komisie 93/198/EHS zo 17. februára 1993, naposledy zmenené a doplnené rozhodnutím 2002/261/EC [5], ustanovuje vzor na podmienky zdravia zvierat a veterinárnu certifikáciu na dovoz domácich oviec a kôz z tretích krajín [6];(3) v súlade s časťou I kapitoly A prílohy VIII a s kapitolou E prílohy IX k nariadeniu Európskeho parlamentu a Rady (ES) 999/2001 z 22. mája 2001, ktorým sa ustanovujú pravidlá prevencie, kontrol a odstránenia určitých prenosných spongiformných encefalopatií [7], zmenenom a doplnenom nariadením Komisie (ES) 1234/2003 [8], boli odstránené určité obmedzenia obchodu s ovcami a kozami pod podmienkou, že tieto zvieratá majú genotyp chránený pred priónovou bielkovinou ARR/ARR;(4) je potrebné zosúladiť vzor III zdravotného certifikátu zvierat uvedený v prílohe E k smernici 91/68/EHS a vzory certifikátov uvedené v prílohách I a II k rozhodnutiu 93/198/EHS s aktualizovanými pravidlami;(5) z tohto dôvodu by mali byť smernica 91/68/EHS a rozhodnutie 93/198/EHS primerane zmenené a doplnené;(6) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,PRIJALA TOTO ROZHODNUTIE:Článok 1Vzor III uvedený v prílohe E k smernici 91/68/EHS sa nahrádza znením uvedeným v prílohe I k tomuto rozhodnutiu.Článok 2Rozhodnutie 93/198/EHS sa mení a dopĺňa takto:1. Príloha I sa nahrádza znením uvedeným v prílohe II k tomuto rozhodnutiu.2. Príloha II sa nahrádza znením uvedeným v prílohe III k tomuto rozhodnutiu.Článok 3Toto rozhodnutie sa bude uplatňovať od 13. októbra 2003.Článok 4Toto rozhodnutie je adresované členským štátom.V Bruseli 7. októbra 2003Za KomisiuDavid Byrnečlen Komisie[1] Ú. v. ES L 302, 31.12.1972, s. 28.[2] Ú. v. ES L 122, 16.5.2003, s. 36.[3] Ú. v. ES L 46, 19.2.1991, s. 19.[4] Ú. v. ES L 169, 8.7.2003, s. 51.[5] Ú. v. ES L 86, 6.4.1993, s. 34.[6] Ú. v. ES L 91, 6.4.2002, s. 31.[7] Ú. v. ES L 147, 31.5.2001, s. 1.[8] Ú. v. ES L 173, 11.7.2003, s. 6.--------------------------------------------------PRÍLOHA I"+++++ TIFF ++++++++++ TIFF ++++++++++ TIFF ++++++++++ TIFF +++++"--------------------------------------------------PRÍLOHA II"PRÍLOHA I+++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF +++++"--------------------------------------------------PRÍLOHA III"PRÍLOHA II+++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF ++++++++++ TIFF +++++"--------------------------------------------------


title: Rozhodnutie Dozorného orgánu EZVO č. 492/09/COL z  2. decembra 2009 o sťažnosti spoločnosti Norsk Lotteridrift ASA proti údajnej štátnej pomoci poskytnutej spoločnosti Norsk Tipping AS (NÓRSKO)

text:
               24.6.2010

               SK

               Úradný vestník Európskej únie

               L 157/12

         ROZHODNUTIE DOZORNÉHO ORGÁNU EZVO
   č. 492/09/COL
   z 2. decembra 2009
   o sťažnosti spoločnosti Norsk Lotteridrift ASA proti údajnej štátnej pomoci poskytnutej spoločnosti Norsk Tipping AS (NÓRSKO)
   DOZORNÝ ORGÁN EZVO (1),
   so zreteľom na Dohodu o Európskom hospodárskom priestore (2), a najmä na jej články 61 až 63 a protokol 26,
   so zreteľom na Dohodu medzi štátmi EZVO o zriadení dozorného orgánu a Súdneho dvora (3), najmä na jej článok 24,
   so zreteľom na článok 1 ods. 3 časti I protokolu 3 k Dohode o dozore a súde (4),
   so zreteľom na usmernenia dozorného orgánu o uplatňovaní a výklade článkov 61 a 62 Dohody o EHP (5),
   KEĎŽE:
   I.   SKUTKOVÝ STAV

   1.   Konanie

   Dozorný orgán prijal 12. októbra 2004 od spoločnosti Norsk Lotteridrift ASA sťažnosť týkajúcu sa údajnej štátnej pomoci v prospech spoločnosti Norsk Tipping AS (úkon číslo 295765).
   Listom z 22. októbra 2004 (úkon číslo 296715) dozorný orgán vyzval navrhovateľa, aby poskytol doplňujúce informácie o určitých špecifických bodoch.
   Listom z 15. novembra 2004 (úkon číslo 299345) navrhovateľ poskytol dozornému orgánu odpoveď na uvedené otázky.
   Listom z 8. decembra 2004 (úkon číslo 300861) dozorný orgán poskytol nórskym orgánom kópiu sťažnosti a vyzval ich, aby predložili pripomienky a doplňujúce informácie.
   Listom z 10. februára 2005 (úkon číslo 308469) nórske orgány poskytli dozornému orgánu svoje pripomienky a doplňujúce informácie.
   Výmena korešpondencie sa po tomto dátume zastavila.
   Listom z 12. marca 2008 (úkon číslo 469510) právnik zastupujúci navrhovateľa oznámil dozornému orgánu, že činnosť spoločnosti Norsk Lotteridirft ASA bola ukončená, prešetrenie žiadosti sa pozastavilo a žiadosť bola následne stiahnutá.
   2.   Dôvody sťažnosti

   Spoločnosť Norsk Lotteridrift ASA bola najväčšou spoločnosťou v Nórsku, ktorá prevádzkovala výherné prístroje (Amusement With Price machines). Spoločnosť Norsk Tipping AS je najväčšou nórskou spoločnosťou v oblasti hazardných hier, ktorá je v úplnom vlastníctve nórskeho štátu. Do roku 2003 spoločnosť Tipping AS nepôsobila na trhu s výhernými prístrojmi.
   V júni 2003 boli schválené právne predpisy, na základe ktorých spoločnosť Norsk Tipping AS získala výhradné právo na prevádzkovanie týchto prístrojov. Od 1. januára 2006 sa spoločnosť Norsk Tipping AS stala jedinou spoločnosťou prevádzkujúcou výherné prístroje v Nórsku.
   Počas prechodného obdobia od júna 2003 do 1. januára 2006 spoločnosť Norsk Tipping AS začala predstavovať svoje prvé výherné prístroje, zatiaľ čo existujúci prevádzkovatelia boli prinútení stiahnuť sa z trhu, pretože platnosť licencií na prevádzkovanie týchto prístrojov postupne vypršala. To je dôvod, prečo počas prechodného obdobia si spoločnosti Norsk Lotteridrift ASA a spoločnosť Norsk Tipping AS konkurovali na tom istom trhu. V súčasnosti vlastní spoločnosť Norsk Tipping AS výhradné právo na prevádzkovanie výherných prístrojov v Nórsku (6).
   Spoločnosť Norsk Lotteridrift ASA podala sťažnosť na základe skutočnosti, že v čase, keď spoločnosť Norsk Tipping AS konkurovala ďalším prevádzkovateľom výherných prístrojov, dve prijaté opatrenia v prospech spoločnosti Norsk Tipping AS narušili hospodársku súťaž a ovplyvnili obchod medzi zmluvnými stranami.
   Navrhovateľ sa odvoláva na tieto dve skutočnosti:

               —

               po prvé, spoločnosť Norsk Tipping AS neplatila daň z príjmov právnických osôb, zatiaľ čo súkromní prevádzkovatelia podliehali plateniu dane (2.1),

               —

               po druhé, navrhovateľ zastáva názor, že spoločnosť Norsk Tipping AS bola flexibilnejšia v rozhodovaní sa o tom, akú čiastku svojich príjmov venuje charite, pretože príspevky na charitu odvádzala z čistého zisku, zatiaľ čo súkromní prevádzkovatelia museli odviesť na charitu 40 % zo zisku z každého výherného prístroja (2.2).

         2.1.   Oslobodenie od dane z príjmov právnických osôb

   Podľa odsekov 2 – 30 písm. g) č. 3 (predtým č. 5) Zákona o dani z príjmov č. 14 z 26. marca 1999 bolo spoločnosti Norsk Tipping AS udelené oslobodenie od dane z príjmov právnických osôb. Toto ustanovenie je potrebné posúdiť v spojení so zákonom č. 103 z 28. augusta 1992 o hazardných hrách (ďalej len „zákon o hazardných hrách“), ktorým sa pre spoločnosť Norsk Tipping AS ustanovila povinnosť odviesť celý svoj zisk po pridelení do rezerv na investičný fond (7).
   Navrhovateľ, ktorý podliehal plateniu dane z príjmov právnických osôb, zastával názor, že možnosť spoločnosti Norsk Tipping AS využívať takéto oslobodenie od dane predstavovalo štátnu pomoc.
   2.2.   Možnosť spoločnosti Norsk Tipping AS určovať vlastné zisky

   Nariadením č. 960 z 22. septembra 2000 o udelení licencie na prevádzku výherných prístrojov sa stanovuje, že takéto licencie mohli byť udelené podľa nasledujúcich podmienok: minimálne 40 % zo zisku z každého výherného prístroja sa odvádzalo na charitu, maximálne 20 % zo zisku bolo určených na zaplatenie prenajímateľovi priestorov, v ktorých výherné prístroje boli umiestnené, a 40 % si ponechal prevádzkovateľ. Toto nariadenie sa neuplatňovalo na spoločnosť Norsk Tipping AS (8).
   Činnosti spoločnosti Norsk Tipping AS upravoval zákon o hazardných hrách, podľa ktorého musí byť zisk spoločnosti Norsk Tipping AS po pridelení do rezerv odvedený na charitu.
   Navrhovateľ zastáva názor, že spoločnosť Norsk Tipping AS disponovala väčšou flexibilitou ako jej konkurenti. Navrhovateľ zastáva názor, že „odvod časti čistého zisku určeného na charitu z kombinovaných činností spoločnosti sa nemôže porovnávať s odvodom na charitu pevne stanoveného percenta z čistého zisku, a to z každého výherného prístroja, pričom nie je zohľadnená všeobecná ziskovosť spoločnosti.“ Spoločnosť Norsk Lotteridrift ASA zastavala názor, že spoločnosti Norsk Tipping AS plynuli výhody z väčšej flexibility v situácii, keď rozhodovala o svojom rozpočte, ale najmä v situácii, keď pri nedostatku nových investícií rozhodovala o začatí dôležitého investovania. Právne predpisy neobsahujú žiadne obmedzenia, pokiaľ ide o výšku rezerv určených pre investičný fond, a ani minimálne požiadavky, pokiaľ ide o úroveň platieb určených na charitu. Spoločnosť Norsk Tipping AS mala možnosť uskutočniť potrebné pridelenie prostriedkov do rezerv určených na takéto investície, zatiaľ čo jej konkurenti ako spoločnosť Lotteridrift ASA mali takýchto možnosti menej.
   Navrhovateľ zastával názor, že takáto výhoda predstavuje pomoc v zmysle článku 61 Dohody o EHP.
   II.   POSÚDENIE

   1.   Prítomnosť štátnej pomoci

   Článok 61 ods. 1 Dohody o EHP znie:

      „Ak nie je touto dohodou ustanovené inak, pomoc poskytovaná členskými štátmi ES, štátmi EZVO alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určité podniky alebo výrobu určitých druhov tovaru, je nezlučiteľná s fungovaním tejto dohody, pokiaľ ovplyvňuje obchod medzi zmluvnými stranami.“

   Dozorný orgán bude pri posudzovaní sťažnosti postupne skúmať dôvody podania obidvoch sťažností.
   2.   Oslobodenie od platenia dane z príjmov právnických osôb

   Opatrenie musí byť poskytnuté štátom alebo zo štátnych zdrojov.
   Dozorný orgán zastáva názor, že nórsky štát sa udelením oslobodenia od platenia dane vzdal daňových príjmov, ktoré by v bežnom prípade boli odvádzané do rozpočtu. Nedostatok týchto finančných prostriedkov predstavuje záťaž pre štátne zdroje, pretože podniky sú oslobodené od platenia poplatkov, ktoré sú bežne odvádzané z ich rozpočtov (9). Strata daňových príjmov sa rovná spotrebe štátnych zdrojov vo forme fiškálnych výdavkov (10). Dozorný orgán sa preto domnieva, že oslobodenie spoločnosti Norsk Tipping AS od dane z príjmu od začiatku ovplyvnilo štátne zdroje.
   Predmetné opatrenia musí byť v konečnom dôsledku selektívne v tom, že „zvýhodňuje určité podniky alebo výrobu určitého tovaru“. S cieľom zistiť, či predmetné opatrenie je selektívne, bude dozorný orgán skúmať, či v tomto znení osobitného právneho systému dané opatrenie predstavuje výhodu pre podniky v porovnaní s inými podnikmi v porovnateľnej právnej a faktickej situácii. V tejto súvislosti je potrebné najskôr určiť spoločný alebo bežný režim v rámci uplatniteľného daňového systému, ktorým sa ustanovuje referenčný rámec.
   Dozorný orgán sa domnieva, že referenčným rámcom na hodnotenie selektivity je nórsky zákon o dani z príjmov. Podľa odseku 2.30 písm. g) č. 3 nórskeho zákona o dani z príjmu bolo spoločnosti Norsk Tipping AS udelené výslovné oslobodenie od dane.
   Práve v porovnaní s týmto spoločným alebo bežným daňovým systémom musí dozorný orgán po druhé posúdiť a stanoviť prípadnú selektívnu povahu výhody poskytnutej predmetným daňovým opatrením tým, že preukáže, že toto opatrenie sa odchyľuje od spoločného režimu, pretože zavádza rozlišovania medzi hospodárskymi subjektmi, ktoré sa nachádzajú, vzhľadom na cieľ sledovaný daňovým systémom štátov EZVO, v porovnateľnej skutkovej a právnej situácii.
   Dozorný orgán sa domnieva, že dané oslobodenie od dane sa môže považovať na prvý pohľad za selektívne, pretože je určené iba pre spoločnosť Norsk Tipping.
   Ako bolo uvedené, spoločnosť Norsk Tipping AS, ako aj celý sektor hazardných hier podlieha v Nórsku osobitným predpisom. Obmedzenia platia pre osoby, ktoré majú licenciu na poskytovanie služieb v oblasti hazardných hier, pre poskytovanie týchto služieb a nakoniec pre použitie príjmov vygenerovaných zo sektoru hazardných hier. Žiadny iný prevádzkovateľ nemá v súčasnosti licenciu na poskytovanie podobných hier ako spoločnosť Norsk Tipping AS, pretože vlastní výlučné právo na prevádzkovanie veľkého počtu rozličných hazardných hier. Tieto regulačné obmedzenia, ktoré sa vzťahujú tak na prístup na trh, ako aj na poskytovanie služieb boli Súdnym dvorom a Súdnym dvorom EZVO prijaté na základe morálnej, náboženskej a kultúrnej povahy, ako aj morálne a finančne škodlivých dôsledkov hazardných hier na jednotlivca a spoločnosť (11).
   Navrhovateľ, spoločnosť Norsk Lotteridrift ASA, a iní súkromní prevádzkovatelia výherných prístrojov pôsobili na trhu ešte pred zavedením výlučných práv na výherné prístroje, pričom podliehali plateniu dane z príjmu a navyše sa riadili osobitnými predpismi o výherných prístrojoch, podľa ktorých si mohli ponechať až 40 % čistého zisku z prevádzkovania týchto prístrojov (12).
   Stávkové spoločnosti ako spoločnosť Norsk Rikstoto, ktorá organizuje uzatváranie dostihových stávok a zakladá charitatívne organizácie, ktoré organizujú rôzne druhy lotérií, sa riadia inými predpismi. Spoločným základom pre tieto stávkové spoločnosti je to, že všetky zisky vygenerované z prevádzkovania hazardných hier sa odvádzajú na osobitné charitatívne účely. Bývala obchodná činnosť s výhernými prístrojmi mala jedinečný charakter, pretože umožňovala súkromným prevádzkovateľom ponechať si zisky vygenerované z prevádzkovania hazardných hier.
   Zisky spoločnosti Norsk Tipping AS sa odvádzajú na športové, kultúrne a od roku 2006 na humanitárne a sociálne účely, porovnaj oddiel 10 zákona o hazardných hrách č. 103 z 28. augusta 1992 (lov om pengespill). V prípade spoločnosti Norsk Tipping AS sa preto oslobodenie od bežnej dane z príjmov nahrádza inou formou „zdaňovania“.
   Zatiaľ čo spoločnosť Norsk Tipping AS nepodlieha dani z príjmov, jej zisky podliehajú inej forme zdanenia, v dôsledku čoho si ich spoločnosť nemôže ponechať. Dozorný orgán zastáva názor, že vzhľadom na okolnosti tohto prípadu je rozdiel v zaobchádzaní so spoločnosťou Norsk Tipping AS oprávnený na základe dôvodov súvisiacich s logikou systému rozdelenia príjmov odvádzaných stávkovou spoločnosťou, ktorá je štátnym monopolom.
   Vzhľadom na osobitnú povahu a predpisy poskytovania služieb v oblasti hazardných hier sa dozorný orgán domnieva, že spoločnosť Norsk Tipping AS nie je v porovnateľnom skutkovom alebo právnom stave ako podniky, ktoré podliehajú bežnej dane z príjmov, ani bývalí súkromní podnikatelia či iné druhy komerčných podnikov. Oslobodenie od bežnej dane z príjmu pre spoločnosť NorskTipping AS preto nepredstavuje štátnou pomoc v zmysle článku 61 Dohody o EHP.
   3.   Možnosť spoločnosti Norsk Tipping AS určovať vlastné zisky

   Druhá otázka vznesená v sťažnosti sa týkala väčšej slobody spoločnosti Norsk Tipping AS pri rozdeľovaní zisku, ako to bolo v prípade súkromných prevádzkovateľov výherných prístrojov. Zatiaľ čo súkromní prevádzkovatelia museli odvádzať 40 % zo zisku z výherných prístrojov na charitu, spoločnosť Norsk Tipping AS musela odvádzať na charitu všetky svoje zisky. Výška týchto ziskov však aj naďalej závisí od rozhodnutia spoločnosti Norsk Tipping AS, teda či sa rozhodne vybrať peniaze z investičného fondu, alebo ako sa rozhodne celkovo investovať. Navrhovateľ preto uvádza, že súkromní prevádzkovatelia túto možnosť nemali, pretože ich podiel určený na charitatívne účely sa nezakladal na flexibilnom prístupe.
   Dozorný orgán nemôže zistiť, či sa so štátnymi zdrojmi nakladá v súlade s článkom 61 ods. 1 Dohody o EHP. V súlade so zisteniami Súdneho dvora vo veci Preussen Elektra
       (13), dozorný orgán zvažuje, že povinnosť vyčleniť určité príjmy na charitatívne účely je štátnym zásahom plynúcim z nórskeho zákona č. 797 z 8. júna 1998 o pokynoch pre rezervy spoločnosti Norsk Tipping AS bez toho, aby to pre štát malo za následok ušlé prijmy (14). Navyše v tejto súvislosti platia rovnaké úvahy o selektivite, vrátane uvedeného problému o neporovnateľnosti podmienok vytvorených pre súkromných prevádzkovateľov výherných prístrojov a podmienok pre spoločnosť Norsk Tipping AS.
   4.   Záver

   Na základe uvedených skutočností dozorný orgán zastáva názor, že oslobodenie od bežnej dane z príjmov pre spoločnosť Norsk Tipping AS, ako aj možnosť spoločnosti určovať vlastný zisk nepredstavuje štátnu pomoc v zmysle článku 61 ods. 1 Dohody o EHP,
   PRIJAL TOTO ROZHODNUTIE:
   Článok 1
   Oslobodenie od dane pre spoločnosť Norsk Tipping AS ustanovené v oddiele 2.30 písm. g) č. 3 nórskeho zákona o dani z príjmov a možnosť spoločnosti Norsk Tipping AS určovať vlastný zisk nepredstavuje štátnu pomoc v zmysle článku 61 ods. 1 Dohody o EHP.
   Článok 2
   Toto rozhodnutie je určené Nórskemu kráľovstvu.
   Článok 3
   Iba anglické znenie je autentické.

      V Bruseli 2. decembra 2009

            Za Dozorný orgán EZVO

         Per SANDERUD

            predseda

         Kristján A. STEFÁNSSON

            člen kolégia

      (1)  Ďalej len „dozorný orgán“.

      (2)  Ďalej len „Dohoda o EHP“.

      (3)  Ďalej len „Dohoda o dozore a súde“.

      (4)  Ďalej len „protokol 3“.

      (5)  Usmernenia o uplatňovaní a výklade článkov 61 a 62 Dohody o EHP a článku 1 protokolu 3 k Dohode o dozore a súde, ktoré prijal a vydal dozorný orgán 19. januára 1994 (Ú. v. ES L 231, 3.9.1994, s. 1, a v dodatok EHP č. 32, 3.9.1994, s. 1) (ďalej len „usmernenia o štátnej pomoci“). Aktualizované znenie usmernení o štátnej pomoci je uverejnené na webovej stránke dozorného orgánu: http://www.eftasurv.int/state-aid/legal-framework/state-aid-guidelines/

      (6)  Súdny dvor EZVO presadil zavedenie výhradných práv vo veci E-1/06 Dozorný orgán EZVO/Nórsko, Zb. 2007 EZVO, ods. 20

      (7)  Účelom investície je zabezpečiť, aby spoločnosť, v prípade potreby investovať, mala potrebný kapitál k dispozícii.

      (8)  Nariadenie bolo odo dňa podania sťažnosti významne zmenené. Dozorný orgán však v súčasnej situácii nepovažuje za potrebné opisovať tieto zmeny.

      (9)  Vec C-156/98, Nemecko/Komisia, Zb. 2000, ECR I -6857, ods. 26

      (10)  Pozri tiež odsek 3 bod 3 usmernení štátnej pomoci o uplatňovaní predpisov štátnej pomoci na opatrenia o priamom zdaňovaní podnikov.

      (11)  Pozri vec E-1/06 Dozorný orgán EZVO/Nórsko, citované vyššie v odseku 29 spolu s ďalšími odkazmi.

      (12)  Zvyšných 60 % išlo na charitu a prenajímateľom priestorov, pozri uvedené skutočnosti.

      (13)  Vec C-379/98 Preussen Elektra/Schleswag, Zb. 2001 ECR-I 2099, odseky 54 – 67.

      (14)  Právnym základom pre toto nariadenia je odsek 10 zákona o hazardných hrách.


title: 2009/781/ES: Rozhodnutie Komisie z  22. októbra 2009 , ktorým sa mení a dopĺňa rozhodnutie 2009/379/ES, ktorým sa podľa nariadení Rady (ES) č. 1782/2003, (ES) č. 378/2007, (ES) č. 479/2008 a (ES) č. 73/2009 stanovujú sumy, ktoré sa poskytujú EPFRV a sumy, ktoré sú k dispozícii na výdavky pre fond EPZF

text:
               23.10.2009

               SK

               Úradný vestník Európskej únie

               L 278/60

      ROZHODNUTIE KOMISIE

   z 22. októbra 2009,
   ktorým sa mení a dopĺňa rozhodnutie 2009/379/ES, ktorým sa podľa nariadení Rady (ES) č. 1782/2003, (ES) č. 378/2007, (ES) č. 479/2008 a (ES) č. 73/2009 stanovujú sumy, ktoré sa poskytujú EPFRV a sumy, ktoré sú k dispozícii na výdavky pre fond EPZF
   (2009/781/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho článok 12 ods. 2 a ods. 3,
   keďže:

               (1)

               V rozhodnutí Komisie 2009/379/ES (2) sa podľa článku 10 ods. 2 a článku 143d nariadenia Rady (ES) č. 1782/2003 (3), článku 4 ods. 1 nariadenia Rady (ES) č. 378/2007 (4), článku 190a nariadenia Rady (ES) č. 1234/2007 (5) a článku 9 ods. 1, článku 10 ods. 3 a článkov 134 a 135 nariadenia Rady (ES) č. 73/2009 (6) stanovili sumy, ktoré sa poskytujú na výdavky pre Európsky poľnohospodársky fond pre rozvoj vidieka (EPFRV), ako aj sumy, ktoré sú k dispozícii pre Európsky poľnohospodársky záručný fond (EPZF).

               (2)

               Článkom 136 nariadenia (ES) č. 73/2009 sa členským štátom povoľuje previesť do EPFRV z finančného roku 2011 sumu vypočítanú v súlade s článkom 69 ods. 7 nariadenia (ES) č. 73/2009 namiesto uplatňovania článku 69 ods. 6 písm. a) toho istého nariadenia.

               (3)

               Sumy k dispozícii na prevod sa vypočítali a stanovili v prílohe III k nariadeniu Komisie (ES) č. 639/2009 z 22. júla 2009, ktorým sa ustanovujú podrobné pravidlá na vykonávanie nariadenia Rady (ES) č. 73/2009, pokiaľ ide o osobitnú podporu (7).

               (4)

               Nemecko a Švédsko sa rozhodli využiť článok 136 nariadenia (ES) č. 73/2009.

               (5)

               Rozhodnutie Komisie 2008/788/ES z 3. októbra 2008, ktorým sa stanovujú čisté sumy vyplývajúce z uplatňovania dobrovoľnej modulácie v Portugalsku na kalendárne roky 2009 – 2012 (8) sa zrušilo a nahradilo rozhodnutím Komisie 2009/780/ES (9) s cieľom zohľadniť rozhodnutia Portugalska neuplatňovať dobrovoľnú moduláciu v kalendárnom roku 2009.

               (6)

               Rozhodnutie 2009/379/ES by sa preto malo zodpovedajúcim spôsobom zmeniť a doplniť,

         ROZHODLA TAKTO:
   Jediný článok
   Príloha k rozhodnutiu 2009/379/ES sa nahrádza textom uvedeným v prílohe k tomuto rozhodnutiu.

      V Bruseli 22. októbra 2009

            Za Komisiu

         Mariann FISCHER BOEL

            členka Komisie

      (1)  Ú. v. EÚ L 209, 11.8.2005, s. 1.

      (2)  Ú. v. EÚ L 117, 12.5.2009, s. 10.

      (3)  Ú. v. EÚ L 270, 21.10.2003, s. 1.

      (4)  Ú. v. EÚ L 95, 5.4.2007, s. 1.

      (5)  Ú. v. EÚ L 299, 16.11.2007, s. 1.

      (6)  Ú. v. EÚ L 30, 31.1.2009, s. 16.

      (7)  Ú. v. EÚ L 191, 23.7.2009, s. 17.

      (8)  Ú. v. EÚ L 271, 11.10.2008, s. 44.

      (9)  Pozri stranu 59 tohto úradného vestníka.

      PRÍLOHA

            „PRÍLOHA

                        (v miliónoch EUR)

                        Rozpočtový rok

                        Sumy poskytnuté pre EPFRV

                        Čistý zostatok na výdavky EPZF

                        Článok 10 ods. 2 nariadenia (ES) č. 1782/2003

                        Článok 143d nariadenia (ES) č. 1782/2003

                        Článok 9 ods. 1 nariadenia (ES) č. 73/2009

                        Článok 134 nariadenia (ES) č. 73/2009

                        Článok 135 nariadenia (ES) č. 73/2009

                        Článok 136 nariadenia (ES) č. 73/2009

                        Článok 4 ods. 1 nariadenia (ES) č. 378/2007

                        Článok 190a ods. 2 nariadenia (ES) č. 1234/2007

                        2007

                        984

                        22

                        44 753

                        2008

                        1 241

                        22

                        362

                        44 592

                        2009

                        1 305,7

                        22

                        424

                        40,66

                        44 886,64

                        2010

                        1 867,1

                        22

                        397

                        82,11

                        44 777,79

                        2011

                        2 095,3

                        22

                        484

                        51,6

                        403,9

                        122,61

                        44 437,59

                        2012

                        2 355,3

                        22

                        484

                        51,6

                        372,3

                        122,61

                        44 685,19

                        2013

                        2 640,9

                        22

                        484

                        51,6

                        334,9

                        122,61

                        44 917,99“


title: Rozhodnutie Rady (SZBP) 2017/1252 z 11. júla 2017 na podporu posilnenia chemickej ochrany a bezpečnosti na Ukrajine v súlade s vykonávaním rezolúcie Bezpečnostnej rady Organizácie Spojených národov č. 1540 (2004) o nešírení zbraní hromadného ničenia a ich nosičov

text:
               12.7.2017

               SK

               Úradný vestník Európskej únie

               L 179/8

         ROZHODNUTIE RADY (SZBP) 2017/1252
   z 11. júla 2017
   na podporu posilnenia chemickej ochrany a bezpečnosti na Ukrajine v súlade s vykonávaním rezolúcie Bezpečnostnej rady Organizácie Spojených národov č. 1540 (2004) o nešírení zbraní hromadného ničenia a ich nosičov
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Európska rada 12. decembra 2003 prijala stratégiu EÚ proti šíreniu zbraní hromadného ničenia, ktorá v kapitole II obsahuje zoznam opatrení zameraných na boj proti takémuto šíreniu, ktorých prijatie je potrebné nielen v rámci Únie, ale aj v tretích krajinách.

               (2)

               Únia uvedenú stratégiu aktívne vykonáva a zavádza opatrenia uvedené v jej kapitole III, a to najmä uvoľňovaním finančných zdrojov na podporu konkrétnych projektov realizovaných multilaterálnymi inštitúciami, poskytovaním technickej pomoci a odborných znalostí štátom v súvislosti so širokou škálou opatrení proti šíreniu a podporou úlohy Bezpečnostnej rady Organizácie Spojených národov (OSN).

               (3)

               Bezpečnostná rada OSN prijala 28. apríla 2004 rezolúciu č. 1540 (2004) [ďalej len „rezolúcia BR OSN č. 1540 (2004)“], ktorá bola prvým medzinárodným nástrojom, ktorý sa uceleným a komplexným spôsobom zaoberá zbraňami hromadného ničenia, ich nosičmi a súvisiacimi materiálmi. Rezolúciou BR OSN č. 1540 (2004) sa pre všetky štáty ustanovili záväzné povinnosti, ktorých cieľom bolo predchádzať tomu, aby neštátne subjekty získavali prístup k takýmto zbraniam a súvisiacim materiálom, a odrádzať ich od takéhoto prístupu. Bezpečnostná rada OSN rezolúciou BR OSN č. 1540 (2004) taktiež rozhodla, že všetky štáty majú prijať a presadzovať účinné opatrenia na zavedenie vnútroštátnych kontrol s cieľom predchádzať šíreniu jadrových, chemických alebo biologických zbraní a ich nosičov vrátane zavedenia primeraných kontrol súvisiacich materiálov.

               (4)

               Všeobecné dodržiavanie a úplné vykonávanie Dohovoru o chemických zbraniach a rezolúcie BR OSN č. 1540 (2004) patria medzi hlavné priority Ukrajiny v oblasti nešírenia zbraní hromadného ničenia, najmä v rámci svojho nestáleho členstva v Bezpečnostnej rade OSN na obdobie 2016 – 2017.

               (5)

               Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (1) (ďalej len „dohoda o pridružení“) bola podpísaná 21. marca a 27. júna 2014. Dohoda o pridružení okrem iného stanovuje urýchlené zosúladenie ukrajinských právnych predpisov s príslušnými právnymi predpismi Únie vrátane odstránenia všetkých prekážok na ceste ku komplexnému vykonávaniu rezolúcie BR OSN č. 1540 (2004). Dohoda o pridružení sa predbežne čiastočne vykonáva od novembra 2014 a januára 2016.

               (6)

               V súlade s vládnym plánom Ukrajiny na roky 2014 – 2017 zameraným na vykonávanie dohody o pridružení sa Ukrajina zaviazala vypracovať právne predpisy týkajúce sa kontroly závažných havárií spojených s nebezpečnými látkami. Kabinet ministrov Ukrajiny tiež rozhodol, že zvýši chemickú ochranu a bezpečnosť, a to prostredníctvom vypracovania legislatívnych a regulačných opatrení o dodržiavaní požiadaviek bezpečného zaobchádzania s nebezpečnými chemickými látkami a predchádzania nezákonnému obchodovaniu s nebezpečnými chemickými výrobkami.

               (7)

               Organizácia pre bezpečnosť a spoluprácu v Európe (OBSE) s podporou Úradu OSN pre otázky odzbrojenia (UNODA), Zväzu chemického priemyslu Ukrajiny (UCU) a Medzinárodného centra pre chemickú ochranu a bezpečnosť (ICCSS) usporiadala 11. a 12. decembra 2014 v Kyjeve národnú diskusiu za okrúhlym stolom na tému Spôsobilosti v oblasti chemickej ochrany a bezpečnosti na Ukrajine a vypracovanie integrovaného programu chemickej ochrany a bezpečnosti na Ukrajine (ďalej len „ICSSP“) vrátane podpory vykonávania rezolúcie BR OSN č. 1540 (2004). Za okrúhlym stolom sa zišli viaceré zainteresované strany z Ukrajiny a medzinárodní partneri a jeho výsledkom bolo schválenie súboru odporúčaní.

               (8)

               Vo Viedni sa od 24. do 26. februára 2015 konalo stretnutie hlavných zainteresovaných strán a medzinárodných partnerov zamerané na vypracovanie ICSSP vrátane podpory vykonávania rezolúcie BR OSN č. 1540 (2004). Účastníci z Ukrajiny sa dohodli na pláne týkajúcom sa ICSSP.

               (9)

               Sekretariát OBSE pripravil v uvedenom rámci a v úzkej spolupráci s príslušnými orgánmi na Ukrajine návrhy projektov, ktoré sa predložili Únii na účely financovania prostredníctvom rozpočtu SZBP.

               (10)

               Technickým vykonávaním projektov, ktoré sa majú realizovať v rámci tohto rozhodnutia, by sa mal poveriť sekretariát OBSE,

         PRIJALA TOTO ROZHODNUTIE:
   Článok 1
   1.   Únia v záujme podpory mieru a bezpečnosti a účinného multilateralizmu na celosvetovej i regionálnej úrovni sleduje tieto ciele:

               a)

               posilnenie mieru a bezpečnosti v susedstve Únie znižovaním hrozby, ktorú so sebou prináša nezákonné obchodovanie s kontrolovanými a toxickými chemickými látkami v regióne OBSE, najmä na Ukrajine;

               b)

               podpora účinného multilateralizmu na regionálnej úrovni podporovaním činností OBSE zameraných na posilnenie spôsobilostí príslušných ukrajinských orgánov s cieľom predchádzať nezákonnému obchodovaniu s kontrolovanými a toxickými chemickými látkami v súlade so záväzkami podľa rezolúcie BR OSN č. 1540 (2004).

         2.   Na dosiahnutie cieľov uvedených v odseku 1 vykonáva Únia tieto opatrenia:

               a)

               zlepšenie regulačného systému Ukrajiny v oblasti chemickej ochrany a bezpečnosti;

               b)

               zriadenie ukrajinského národného referenčného centra pre identifikáciu kontrolovaných a toxických chemických látok;

               c)

               posilnenie kontrol cezhraničného pohybu kontrolovaných a toxických chemických látok.

         Podrobný opis opatrení uvedených v prvom pododseku sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technickým vykonávaním opatrení uvedených v článku 1 ods. 2 prvom pododseku sa poveruje sekretariát OBSE. Uvedenú úlohu plní na zodpovednosť vysokého predstaviteľa. Vysoký predstaviteľ uzavrie na uvedený účel potrebné dohody so sekretariátom OBSE.
   Článok 3
   1.   Finančná referenčná suma na vykonávanie opatrení uvedených v článku 1 ods. 2 prvom pododseku je 1 431 156,90 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami platnými pre všeobecný rozpočet Únie.
   3.   Komisia dohliada na riadne spravovanie výdavkov uvedených v odseku 2. Na uvedený účel uzavrie so sekretariátom OBSE dohodu o financovaní. V uvedenej dohode sa stanoví, že sekretariát OBSE má zabezpečiť viditeľnosť príspevku Únie zodpovedajúcu jeho výške.
   4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Informuje Radu o všetkých ťažkostiach, ktoré v tomto procese vzniknú, ako aj o dátume uzavretia dohody o financovaní.
   Článok 4
   Vysoký predstaviteľ predkladá Rade správu o vykonávaní tohto rozhodnutia na základe pravidelných správ, ktoré pripravuje sekretariát OBSE. Uvedené správy tvoria základ pre hodnotenie, ktoré vykoná Rada. Komisia poskytuje informácie o finančných aspektoch opatrení uvedených v článku 1 ods. 2 prvom pododseku.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 36 mesiacov po uzavretí dohody o financovaní uvedenej v článku 3 ods. 3 alebo šesť mesiacov po dátume jeho prijatia, ak sa v tomto období neuzavrie žiadna dohoda o financovaní.

      V Bruseli 11. júla 2017

            Za Radu

            predseda

         T. TÕNISTE

      (1)  Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (Ú. v. EÚ L 161, 29.5.2014, s. 3).

      PRÍLOHA

         Posilnenie chemickej ochrany a bezpečnosti na Ukrajine v súlade s rezolúciou Bezpečnostnej Rady Organizácie Spojených Národov č. 1540 (2004)

      1.   Kontext
      Použitie chemických zbraní alebo chemických látok ako zbraní zo strany neštátnych aktérov sa stalo reálnou hrozbou. Vzhľadom na súčasnú bezpečnostnú situáciu predstavujú hrozby a riziká neoprávneného použitia chemických látok alebo útokov na chemické zariadenia vážnu výzvu pre bezpečnosť, hospodárstvo, zdravie a životné prostredie na Ukrajine. Organizácia pre bezpečnosť a spoluprácu v Európe (OBSE) s podporou Úradu Organizácie Spojených národov (OSN) pre otázky odzbrojenia (UNODA), Zväzu chemického priemyslu Ukrajiny (UCU) a Medzinárodného centra pre chemickú ochranu a bezpečnosť (ICCSS) preto 11. a 12. decembra 2014 usporiadala v Kyjeve na Ukrajine národnú diskusiu za okrúhlym stolom o spôsobilostiach v oblasti chemickej ochrany a bezpečnosti na Ukrajine a vypracovaní integrovaného programu chemickej ochrany a bezpečnosti na Ukrajine (ďalej len „ICSSP“) vrátane podpory vykonávania rezolúcie Bezpečnostnej rady Organizácie Spojených národov (ďalej len „BR OSN“) č. 1540 (2004).
      V nadväznosti na ňu sa od 24. do 26. februára 2015 konalo zasadnutie vo Viedni venované vypracovaniu ICSSP. Vnútroštátni účastníci sa dohodli na pláne týkajúcom sa ICSSP. V prvej etape vykonali medzinárodní odborníci komplexné preskúmanie chemickej ochrany a bezpečnosti na Ukrajine (ďalej len „komplexné preskúmanie“). V rámci tohto komplexného preskúmania sa okrem iného zanalyzovala celková politika v oblasti chemickej ochrany a bezpečnosti na Ukrajine, ochrana a bezpečnosť v rámci prepravy nebezpečných chemických látok, infraštruktúra a technické kapacity v oblasti analýzy nebezpečných chemických látok, hraničné a colné kontroly pohybu nebezpečných chemických látok a ochrana a bezpečnosť výroby, skladovania a používania chemických látok vo vnútroštátnom priemysle.
      V dôsledku toho pripravila OBSE tri projekty s cieľom podporiť ICSSP na Ukrajine. Vypracovali sa v spolupráci s príslušnými ukrajinskými orgánmi. Všetky projekty sa budú vykonávať v súlade s príslušnými ustanoveniami plánu vykonávania dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda o pridružení“).
      2.   Ciele
      Celkovým cieľom tohto rozhodnutia je podporiť projekty OBSE zamerané na posilnenie chemickej ochrany a bezpečnosti na Ukrajine v súlade s rezolúciou BR OSN č. 1540 (2004) a dohodou o pridružení, a to poskytnutím významného príspevku k ICSSP na Ukrajine. Toto rozhodnutie sa zameriava najmä na zníženie hrozby, ktorú predstavuje nezákonné obchodovanie s kontrolovanými a toxickými chemickými látkami v regióne OBSE, najmä na Ukrajine, a tým aj na podporu mieru a bezpečnosti v susedstve Únie.
      3.   Opis projektov
      3.1.   Projekt 1: zlepšenie regulačného systému Ukrajiny v oblasti chemickej ochrany a bezpečnosti
      3.1.1.   Cieľ projektu

                  —

                  Zlepšiť právny a regulačný základ Ukrajiny v oblasti chemickej ochrany a bezpečnosti, a to ako súčasť ICSSP a v súlade so záväzkami podľa rezolúcie BR OSN č. 1540 (2004).

            3.1.2.   Opis projektu

                  —

                  S cieľom podporiť ukrajinské vládne agentúry pri riešení hrozieb, ktoré predstavuje zneužitie toxických chemických látok, určila OBSE a príslušné orgány Ukrajiny štyri prioritné dokumenty týkajúce sa posilnenia právnych predpisov v oblasti chemickej ochrany a bezpečnosti:

                              —

                              technický predpis týkajúci sa bezpečného a zabezpečeného riadenia chemických výrobkov,

                              —

                              technický predpis týkajúci sa klasifikácie a označovania nebezpečných chemických látok,

                              —

                              zmeny ukrajinského zákona o vysokorizikových zariadeniach,

                              —

                              vyhláška Kabinetu ministrov Ukrajiny týkajúca sa určovania vysokorizikových zariadení a vyhlásenia o ich bezpečnosti.

            3.1.3.   Očakávané výsledky projektu

                  —

                  V rámci projektu sa vypracujú štyri dokumenty uvedené v bode 3.1.2 s cieľom prijatia do regulačného a právneho rámca.

            3.1.4.   Príjemcovia projektu

                  —

                  Ministerstvo hospodárskeho rozvoja a obchodu Ukrajiny

                  —

                  Štátna ukrajinská záchranná služba

            3.2.   Projekt 2: zriadenie ukrajinského národného referenčného centra pre identifikáciu kontrolovaných a toxických chemických látok
      3.2.1.   Cieľ projektu

                  —

                  Zlepšiť schopnosť ukrajinských orgánov identifikovať toxické chemické látky a prekurzory a vykonávať forenzné vyšetrovanie zneužitia ako súčasť ICSSP v súlade so záväzkami podľa rezolúcie BR OSN č. 1540 (2004).

            3.2.2.   Opis projektu

                  —

                  V súlade s odporúčaním komplexného preskúmania a na základe schválenia zo strany ukrajinského ministerstva zdravotníctva by sa mohlo na základe výskumného centra zriadiť národné referenčné centrum. Laboratóriá uvedeného výskumného centra však nemajú príslušný regulačný základ, štandardné operačné postupy na poskytovanie služieb zainteresovaným orgánom a organizáciám súkromnému sektoru, ani osobitné prístroje na chemickú analýzu s vysokým rozlíšením na presné a spoľahlivé zisťovanie a identifikáciu nebezpečných chemických látok. Projekt teda pomôže pri vytváraní plne funkčného národného referenčného centra vrátane obstarávania prístrojov na chemickú analýzu s vysokým rozlíšením a vhodnej odbornej príprave laboratórneho personálu.

            3.2.3.   Očakávané výsledky projektu

                  —

                  vytvorenie národného referenčného centra pre identifikáciu kontrolovaných a toxických chemických látok a začlenenie tohto centra do vnútroštátnych a medzinárodných systémov reakcií na chemické hrozby,

                  —

                  modernizácia laboratórneho vybavenia výskumného centra,

                  —

                  začlenenie národného referenčného centra do medzinárodného rámca,

                  —

                  vyškolenie laboratórneho personálu.

            3.2.4.   Príjemcovia projektu

                  —

                  Ministerstvo zdravotníctva Ukrajiny

            3.3.   Projekt 3: posilnenie kontrol cezhraničného pohybu kontrolovaných a toxických chemických látok
      3.3.1.   Cieľ projektu

                  —

                  Zlepšiť hraničné kontroly a monitorovanie chemických látok pri tranzite cez Ukrajinu v súlade so záväzkami podľa rezolúcie BR OSN č. 1540 (2004).

            3.3.2.   Opis projektu

                  —

                  Komplexné preskúmanie poukázalo na to, že je potrebné posilniť vnútorné kontroly cezhraničného pohybu toxických chemických látok a posilniť v uvedenom ohľade vnútroštátne kapacity. V projekte sa preto plánuje zavedenie náležite formalizovaných vnútroštátnych systémov odbornej prípravy a školení školiteľov zo Štátnej pohraničnej stráže Ukrajiny a Štátneho fiškálneho úradu Ukrajiny zameraných na zisťovanie a identifikáciu kontrolovaných a toxických chemických látok, ktoré prekračujú štátnu hranicu Ukrajiny. Ukrajinské orgány tak získajú udržateľné znalosti a najlepšie postupy v oblasti chemickej ochrany, bezpečnosti a krízového riadenia kontrolovaných a toxických chemických látok prostredníctvom rozvoja vnútroštátnych štandardných operačných postupov zosúladených s Úniou, zavedením medzinárodných noriem a postupov v uvedenej oblasti ako aj usporiadaním simulačných cvičení a cvičení v teréne na hraniciach atď. Projekt bude pomáhať aj pri posilňovaní kontrol vývozu prostredníctvom presadzovania kontrolného zoznamu položiek s dvojakým použitím, ktorý vypracovala Únia, zo strany ukrajinských colných orgánov.

                  —

                  Určili sa tieto oblasti intervencie:

                              —

                              analýza a monitorovanie chemických látok pri tranzite,

                              —

                              kontrola hraníc a nezákonné obchodovanie,

                              —

                              vzdelávanie a osveta,

                              —

                              zavedenie príslušných administratívnych a operačných predpisov týkajúcich sa chemickej ochrany a bezpečnosti,

                              —

                              núdzová reakcia na nehody pri tranzite.

            3.3.3.   Očakávané výsledky projektu

                  —

                  vypracovanie vnútroštátnych programov odbornej prípravy pre Štátny fiškálny úrad Ukrajiny a Štátnu pohraničnú stráž Ukrajiny o postupoch v oblasti chemickej ochrany, bezpečnosti a krízového riadenia v cezhraničnej preprave kontrolovaných a nebezpečných chemických látok cez pozemné hraničné priechody, námorné prístavy a letiská,

                  —

                  vyškolený personál vrátane vnútroštátnych školiteľov zo Štátneho fiškálneho úradu Ukrajiny a Štátnej pohraničnej stráže Ukrajiny ako aj zamestnanci dopravných orgánov na regulačnej, riadiacej a operačnej úrovni,

                  —

                  posilnenie kapacít v oblasti kontroly vývozu a presadzovania práva v záujme kontroly cezhraničného pohybu kontrolovaných a nebezpečných chemických látok cez pozemné hraničné priechody, námorné prístavy a letiská.

            3.3.4.   Príjemcovia projektu

                  —

                  Štátny fiškálny úrad Ukrajiny

                  —

                  Štátna pohraničná stráž Ukrajiny

            4.   Administratívna podpora vykonávania projektov
      Špecializovaní zamestnanci sekretariátu OBSE a úradu koordinátora projektu OBSE na Ukrajine budú koordinovať a riadiť vykonávanie projektových činností stanovených v bode 3 v záujme ďalšieho rozvoja rámca spolupráce medzi ukrajinskými partnermi, a to okrem iného aj vypracovaním príslušných nových návrhov projektov a vnútroštátnych opatrení.
      Podporný personál bude vykonávať tieto úlohy:

                  —

                  riadenie projektov vo všetkých fázach projektového cyklu,

                  —

                  vykonávanie každodenného finančného dohľadu nad projektmi,

                  —

                  poskytovanie technických a právnych odborných znalostí, podpora pri rozsiahlejších zákazkách v rámci obstarávania, zapojenie ďalších medzinárodných organizácií, vykonávanie zabezpečovania kvality a kontroly kvality výsledkov schválených projektov, predkladanie správ Únii o všetkých činnostiach v rámci ICSSP,

                  —

                  podpora ukrajinských orgánov pri vypracúvaní nových vnútroštátnych opatrení v rámci ICSSP v súlade s rezolúciou BR OSN č. 1540 (2004).

            5.   Doba trvania
      Celková odhadovaná dĺžka trvania projektov je 36 mesiacov.
      6.   Subjekt poverený technickým vykonávaním
      Technickým vykonávaním tohto rozhodnutia sa poverí sekretariát OBSE. Sekretariát OBSE bude vykonávať činnosti podľa tohto rozhodnutia v spolupráci s ostatnými medzinárodnými organizáciami a agentúrami, najmä s cieľom zabezpečiť účinné synergie a vyhnúť sa duplikácii s činnosťami Organizácie pre zákaz chemických zbraní, v zhode s Dohovorom o chemických zbraniach.
      7.   Predkladanie správ
      Sekretariát OBSE bude vypracúvať pravidelné správy, ako aj správy po ukončení každej z opísaných činností. Záverečné správy by sa mali Únii predkladať najneskôr šesť týždňov po ukončení príslušných činností.
      8.   Riadiaci výbor
      Riadiaci výbor pre tento projekt sa bude skladať zo zástupcu vysokého predstaviteľa a zástupcu vykonávacieho subjektu uvedeného v bode 6 tejto prílohy. Riadiaci výbor bude vykonávanie tohto rozhodnutia pravidelne skúmať aspoň raz za šesť mesiacov, a to aj prostredníctvom využitia elektronických komunikačných prostriedkov.
      Celkové náklady na projekty predstavujú 1 431 156,90 EUR.
      9.   Odhadované celkové náklady na projekty a finančný príspevok Únie
      Celkové náklady na projekty predstavujú 1 431 156,90 EUR.


title: 2008/309/ES: Rozhodnutie Rady zo 7. apríla 2008 , ktorým sa vymenúva belgický člen Výboru regiónov

text:
               17.4.2008

               SK

               Úradný vestník Európskej únie

               L 107/29

      ROZHODNUTIE RADY

   zo 7. apríla 2008,
   ktorým sa vymenúva belgický člen Výboru regiónov
   (2008/309/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh belgickej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku odstúpenia sa uvoľnilo jedno miesto po tejto členke Výboru regiónov: pani MOERMAN,

         ROZHODLA TAKTO:
   Článok 1
   Pán Dirk VAN MECHELEN, flámsky minister financií, rozpočtu a územného plánovania, sa vymenúva za člena Výboru regiónov na zvyšný čas funkčného obdobia pani MOERMANOVEJ, ktoré trvá do 25. januára 2010.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 7. apríla 2008

            Za Radu

            predseda

         R. ŽERJAV

      (1)  Ú. v. EÚ L 56, 25.2.2006, s. 75.


title: 2008/504/ES: Rozhodnutie Európskeho Parlamentu z 24. apríla 2007 o absolutóriu za plnenie všeobecného rozpočtu Európskej únie za rozpočtový rok 2005, oddiel VII - Výbor regiónov

text:
               15.7.2008

               SK

               Úradný vestník Európskej únie

               L 187/67

         ROZHODNUTIE EURÓPSKEHO PARLAMENTU
   z 24. apríla 2007
   o absolutóriu za plnenie všeobecného rozpočtu Európskej únie za rozpočtový rok 2005, oddiel VII – Výbor regiónov
   (2008/504/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2005 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2005 – zväzok I (C6-0470/2006) (2),
   so zreteľom na výročnú správu Dvora audítorov o plnení rozpočtu za rozpočtový rok 2005 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 a prílohu V rokovacieho poriadku,
   so zreteľom na správu Výboru pre kontrolu rozpočtu (A6-0106/2007),

               1.

               udeľuje generálnemu tajomníkovi Výboru regiónov absolutórium za plnenie všeobecného rozpočtu Výboru regiónov za rozpočtový rok 2005;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru, Dvoru audítorov, Európskemu hospodárskemu a sociálnemu výboru, Výboru regiónov, Európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            predseda

         Hans-Gert PÖTTERING

            generálny tajomník

         Harald RØMER

      (1)  Ú. v. EÚ L 60, 8.3.2005.

      (2)  Ú. v. EÚ C 264, 31.10.2006, s. 1.

      (3)  Ú. v. EÚ C 263, 31.10.2006, s. 1.

      (4)  Ú. v. EÚ C 263, 31.10.2006, s. 10.

      (5)  Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).
    ---documentbreak---

               15.7.2008

               SK

               Úradný vestník Európskej únie

               L 187/68

         UZNESENIE EURÓPSKEHO PARLAMENTU
   z 24. apríla 2007
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2005, oddiel VII – Výbor regiónov
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2005 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2005 – zväzok I (C6-0470/2006) (2),
   so zreteľom na výročnú správu Dvora audítorov o plnení rozpočtu za rozpočtový rok 2005 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 a prílohu V rokovacieho poriadku,
   so zreteľom na správu Výboru pre kontrolu rozpočtu (A6-0106/2007),

               1.

               konštatuje, že v roku 2005 mal Výbor regiónov (VR) k dispozícii viazané rozpočtové prostriedky v celkovej výške 69 570 456,32 EUR a miera čerpania bola 96,65 %;

               2.

               konštatuje, že po zavedení účtovníctva na základe časového obdobia s účinnosťou od 1. januára 2005 vykazujú finančné výkazy VR kladný hospodársky výsledok za príslušný rok (4 050 062,65 EUR) a zhodné sumy pasív a aktív (118 221 197,95 EUR);

               3.

               berie na vedomie poznámku Dvora audítorov uvedenú v bode 10.18 jeho výročnej správy za rok 2005, ktorý konštatuje, že po audite vyhlásenia o vierohodnosti auditu vykonaného Dvorom audítorov a dvoch interných auditoch žiadala administratíva VR od určitých prijímateľov platov prepočítaných opravným koeficientom, aby predložili doplňujúce dôkazy a že viaceré prevody, ktoré neboli riadne vykonané pred májom 2004 a/alebo ktorých prijímatelia nepredložili dostatok dôkazov, boli zastavené; podľa správy Dvora audítorov administratíva v roku 2005 nevymáhala náhradu za žiadne neoprávnené platby, hoci podľa článku 85 služobného poriadku „každá neoprávnená platba musí byť nahradená, ak prijímateľ vedel, že neexistuje dostatočný dôvod na platbu, alebo ak neoprávnenosť platby bola taká zjavná, že o nej musel vedieť.“; berie na vedomie odpoveď VR začlenenú do správy Dvora audítorov, podľa ktorej bol interný audit prevodov platov, o ktorý žiadal generálny tajomník, dokončený vo februári 2006 a administratíva pokračuje vo vymáhaní neoprávnených platieb týkajúcich sa obmedzeného počtu úradníkov;

               4.

               berie na vedomie, že vnútorná audítorka VR uviedla vo svojej správe orgánu udeľujúcemu absolutórium z 18. mája 2006 o auditoch vykonaných v roku 2005 (podľa článku 86 ods. 4 nariadenia o rozpočtových pravidlách), že:

                           —

                           predmetné prevody platov boli vykonané na základe pravidiel, ktoré je možné vysvetliť rôznym spôsobom podľa rozličných jazykových verzií a v závislosti od príslušného práva uplatniteľného v danom členskom štáte;

                           —

                           boli zistené nedostatky v otázke oddelenia funkcií začatia a overovania operácií, ako aj možné konflikty záujmov z dôvodu veľkosti inštitúcie;

                           —

                           normy o kontrolnom prostredí boli posúdené ako nedostatočne rozvinuté na to, aby zaručili správnosť týchto operácií;

               5.

               konštatuje, že nedostatky, ktoré sa zistili v otázke prevodov platov prepočítaných opravným koeficientom, neboli dostatočne závažné na to, aby povoľujúci úradník vymenovaný delegovaním považoval za potrebné doplniť výhradu alebo pripomienku ku svojmu vyhláseniu o vierohodnosti, ktoré je priložené k správe o činnosti VR;

               6.

               berie na vedomie, že generálny tajomník VR žiadal od vtedajšieho interného audítora ihneď, ako sa dozvedel o tomto probléme, aby pokračoval v práci na prevodoch platov prepočítaných opravným koeficientom;

               7.

               konštatuje, že generálny tajomník VR prijal po informovaní o tomto probléme reštriktívny výklad príslušných pravidiel nedávno zmeneného a doplneného služobného poriadku a nariadil vymôcť všetky sumy, ktoré sa považujú za neoprávnene vyplatené; konštatuje, že niektorí úradníci, ktorí boli povinní vrátiť finančné prostriedky, spochybňujú výklad príslušných predpisov generálnym tajomníkom a vec predložili Súdnemu dvoru;

               8.

               podporuje generálneho tajomníka v jeho úmysle začať na základe správy OLAF-u administratívne vyšetrovanie a očakáva, že začne disciplinárne konanie ohľadne príslušných pracovníkov; žiada prísny postih vo všetkých prípadoch, v ktorých možno dokázať podvodné správanie;

               9.

               so znepokojením konštatuje, že nebolo možné zaplniť všetky neobsadené pracovné miesta zo zoznamu úspešných uchádzačov v nadväznosti na výberové konania EPSO; žiada VR o preskúmanie dôvodov nedostatku kvalifikovaných kandidátov a o informovanie príslušného výboru;

               10.

               konštatuje v súvislosti s odsekom 8 svojho uznesenia k absolutóriu z 27. apríla 2006, ktorý sa týka renovácie budov Belliard I a II (6), že v roku 2006 vydali obe externé konzultačné firmy osvedčenie o tom, že práca bola vykonaná v súlade so špecifikáciami; berie na vedomie, že Dvor audítorov onedlho uverejní osobitnú správu o výdavkoch inštitúcií EÚ na budovy ako také;

               11.

               konštatuje, že administratívna spolupráca VR a Európskeho hospodárskeho a sociálneho výboru (EHSV) by mala byť prospešná obom výborom a finančne výhodná pre daňových poplatníkov EÚ; trvá na tom, že všetky novo zriadené štruktúry na administratívnu spoluprácu oboch výborov by mali byť finančným a organizačným prínosom; žiada, aby oba výbory našli vhodný spôsob pokračovania administratívnej spolupráce;

               12.

               pripomína, že VR a EHSV riadia prostredníctvom spoločných útvarov určité činnosti spoločne (preklady, tlač, budovy, bezpečnosť, knižnica, verejné obstarávanie, stravovanie, uvádzači, lekárska služba, vozidlá a vodiči, IT a pod.) a že dohoda o ich spolupráci bola nedávno obnovená na 6 mesiacov (s možnosťou ďalšieho predĺženia o 6 mesiacov), ale podlieha rozhodnutiu o tom, či by táto spolupráca mala v budúcnosti pokračovať;

               13.

               vyzýva VR a EHSV, aby vzhľadom na významné rozdiely v zisteniach správ spoločných útvarov a dvoch vonkajších odborníkov VR vykonali spoločnú analýzu presných nákladov, prínosov a úspor zo spolupráce a predložili výsledky prieskumu príslušnému výboru do 31. októbra 2007, pričom analýza by mala byť založená na vhodných ukazovateľoch a mohla by sa v prípade potreby realizovať s pomocou Dvora audítorov.

      (1)  Ú. v. EÚ L 60, 8.3.2005.

      (2)  Ú. v. EÚ C 264, 31.10.2006, s. 1.

      (3)  Ú. v. EÚ C 263, 31.10.2006, s. 1.

      (4)  Ú. v. EÚ C 263, 31.10.2006, s. 10.

      (5)  Ú. v. ES L 248, 16.9.2002, s. 1. Nariadenie zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (6)  Ú. v. EÚ L 340, 6.12.2006, s. 44.


title: Rozhodnutie Rady z 9. októbra 2017, ktorým sa vymenúva náhradník riadiacej rady Európskej nadácie pre zlepšovanie životných a pracovných podmienok za Francúzsko

text:
               10.10.2017

               SK

               Úradný vestník Európskej únie

               C 339/3

         ROZHODNUTIE RADY
   z 9. októbra 2017,
   ktorým sa vymenúva náhradník riadiacej rady Európskej nadácie pre zlepšovanie životných a pracovných podmienok za Francúzsko
   (2017/C 339/04)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (1), a najmä na jeho článok 6,
   so zreteľom na zoznamy kandidátov, ktoré Rade predložili vlády členských štátov a organizácie zamestnancov a zamestnávateľov,
   keďže:

               (1)

               Rada svojím rozhodnutím z 28. novembra 2016 (2) vymenovala členov a náhradníkov riadiacej rady Európskej nadácie pre zlepšovanie životných a pracovných podmienok na obdobie, ktoré sa končí 30. novembra 2019.

               (2)

               Organizácia zamestnancov ETUC navrhla na neobsadené miesto jedného kandidáta,

         PRIJALA TOTO ROZHODNUTIE:
   Článok 1
   Za náhradníka riadiacej rady Európskej nadácie pre zlepšovanie životných a pracovných podmienok za Francúzsko sa týmto vymenúva:
   I.   ZÁSTUPCOVIA ORGANIZÁCIÍ ZAMESTNANCOV

               Krajina

               Člen

               Náhradník

               Francúzsko

               pán Romain LASSERRE

         Článok 2
   Členov a náhradníkov, ktorí ešte neboli navrhnutí, vymenuje Rada neskôr.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 9. októbra 2017

            Za Radu

            predseda

         S. KIISLER

      (1)  Ú. v. ES L 139, 30.5.1975, s. 1.

      (2)  Rozhodnutie Rady z 28. novembra 2016, ktorým sa vymenúvajú členovia a náhradníci riadiacej rady Európskej nadácie pre zlepšovanie životných a pracovných podmienok (Ú. v. EÚ C 447, 1.12.2016, s. 2).


title: 2012/777/: Rozhodnutie Rady z  10. decembra 2012 o podpise v mene Európskej únie Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie

text:
               13.12.2012

               SK

               Úradný vestník Európskej únie

               L 340/26

         ROZHODNUTIE RADY
   z 10. decembra 2012
   o podpise v mene Európskej únie Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie
   (2012/777/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 114, 168, 169 a 172, článok 173 ods. 3 a články 188 a 192 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada poverila 18. júna 2007 Komisiu, aby rokovala o Protokole k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej (1), o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie (ďalej len „protokol“).

               (2)

               Tieto rokovania boli uzavreté.

               (3)

               Protokol by sa mal podpísať v mene Únie s výhradou jeho uzavretia,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie s výhradou jeho uzavretia (2).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 10. decembra 2012

            Za Radu

            predsedníčka

         C. ASHTON

      (1)  Ú. v. ES L 239, 9.9.1999, s. 3.

      (2)  Text protokolu sa uverejní spolu s rozhodnutím o uzavretí protokolu.


title: Rozhodnutie Rady 2003/276/SZBP zo 14. apríla 2003 o vykonávaní jednotnej akcie 2002/589/SZBP s ohľadom na príspevok Európskej únie k zničeniu streliva do ručných zbraní a ľahkých zbraní v Albánsku

text:
Dôležité právne oznámenie

|

32003D0276

Úradný vestník L 099 , 17/04/2003 S. 0060 - 0061

		Rozhodnutie Rady 2003/276/SZBPzo 14. apríla 2003o vykonávaní jednotnej akcie 2002/589/SZBP s ohľadom na príspevok Európskej únie k zničeniu streliva do ručných zbraní a ľahkých zbraní v AlbánskuRADA EURÓPSKEJ ÚNIE,so zreteľom na jednotnú akciu 2002/589/SZBP z 12. júla 2002 o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní a ktorou sa zrušuje jednotná akcia 1999/34/SZBP [1], a najmä na jej článok 6 v spojení s druhou zarážkou článku 23 ods. 2 Zmluvy o Európskej únii,keďže:(1) v spoločnom stanovisku 97/357/SZBP z 2. júna 1997 o Albánsku [2] Európska únia vyjadrila svoj zámer pomôcť Albánsku podporiť demokratický proces, návrat k politickej stabilite a vnútornej bezpečnosti; nadmerné a nekontrolované hromadenie a rozširovanie ručných a ľahkých zbraní (RĽZ) a streliva do nich predstavuje hrozbu mieru a bezpečnosti a znižuje vyhliadky na trvalý rozvoj; uvedené je v Albánsku naliehavý prípad;(2) pri sledovaní cieľov ustanovených v článku 1 spoločnej akcie 2002/589/SZBP Európska únia počíta pri operáciách v rámci príslušných medzinárodných fór a v regionálnom kontexte, ak je to vhodné, s využitím pomoci medzinárodných organizácií, programov a agentúr, ako aj regionálnych opatrení;(3) albánske ministerstvo obrany zistilo veľké množstvo streliva do RĽZ, ktoré prevyšuje ich potreby alebo je vyzbierané od obyvateľstva; množstvo streliva je nesprávne balené a skladované na nevhodných miestach a za nevhodných podmienok;(4) Agentúra NATO pre rekonštrukciu a zásobovanie (NAMSA) riadi v rámci Fondu Partnerstva za mier projekt so zameraním na zhromaždenie a zneškodnenie nadbytočného streliva do RĽZ v celkovom množstve 11665 ton počas štyroch rokov;(5) Komisia súhlasila s poverením na vykonávanie tohto rozhodnutia;(6) Európska únia preto zamýšľa ponúknuť finančnú pomoc projektu NAMSA v súlade s druhou hlavou jednotnej akcie 2002/589/SZBP;(7) Komisia zabezpečí primeranú priehľadnosť príspevku EÚ na projekt vrátane vhodných opatrení, ktoré prijme NAMSA,ROZHODLA TAKTO:Článok 11. Európska únia sa podieľa na zničení nadbytočného streliva do RĽZ v Albánsku.2. Na tento účel Európska únia poskytne finančnú podporu projektu NAMSA, ktorý je zameraný na zhromaždenie a zneškodnenie nadbytočného streliva do RĽZ.3. Komisia je poverená vykonávaním tohto rozhodnutia. Na tento účel Komisia uzavrie finančnú dohodu s NAMSA o podmienkach použitia príspevku Európskej únie, ktorý má formu grantu. Okrem iného sa tento grant použije počas 12 mesiacov na úhradu platov, cestovných výdavkov, dodávok a zariadenia, ktoré je potrebné na zničenie nadbytočného streliva do RĽZ v Albánsku. Finančná dohoda ustanoví, že NAMSA zabezpečí priehľadnosť príspevku Európskej únie na projekt vzhľadom na jeho veľkosť.Článok 21. Finančná referenčná čiastka na účel, ktorý je uvedený v článku 1, je 820000 eur.2. Vynakladanie výdavkov, ktoré sú financované čiastkou uvedenou v ods. 1, podlieha postupom a pravidlám spoločenstva, ktoré sa vzťahujú na všeobecný rozpočet Európskej únie.Článok 3Komisia predloží pravidelné správy, ktoré sa týkajú vykonávania tohto rozhodnutia príslušným útvarom Rady v súlade s článkom 9 ods. 1 jednotnej akcie 2002/589/SZBP. Táto informácia sa bude zakladať najmä na pravidelných správach, ktoré má poskytovať NAMSA na základe jej zmluvného vzťahu s Komisiou, ako je ustanovené v článku 1.Článok 41. Toto rozhodnutie nadobúda účinnosť dňom jeho prijatia. Doba jeho platnosti uplynie dvanásť mesiacov po uzavretí finančnej dohody medzi Komisiou a NAMSA.2. Toto rozhodnutie sa prehodnotí desať mesiacov po dátume jeho prijatia.Článok 5Toto rozhodnutie sa uverejní v Úradnom vestníku Európskej únie.V Luxemburgu 14. apríla 2003Za RadupredsedaA. Giannitsis[1] Ú. v. ES L 191, 19.7.2002, s. 1.[2] Ú. v. ES L 153, 11.6.1997, s. 4.--------------------------------------------------